
Forord

Boken Liten i barnehagen ble første gang utgitt i 2011, og i 2014 ble det gjennomført en mindre revisjon. Denne 2017-versjonen er en ny utgave av boken. En god del av teksten er endret eller ny. Det har kommet mye ny forskning, både norsk og internasjonal, de siste årene. I tillegg har mange barnehager nå tilegnet seg mye erfaring med å arbeide med små barn. Samlet bidrar dette til et stadig bedre kunnskapsgrunnlag som igjen danner et godt utgangspunkt for videre utvikling av god barnehagekvalitet til beste for de yngste barna. Denne boken formidler både forskningsbasert kunnskap og eksempler fra praksis, og er skrevet med utgangspunkt i et inderlig ønske om å bidra til å skape gode barnehager for de yngste barna.

Debatten om små barn i barnehagen har heldigvis endret fokus de senere årene. Fra å handle om hvorvidt det er bra eller ikke bra at ettåringer begynner i barnehagen, er det nå mer snakk om hva god barnehagekvalitet for de yngste barna innebærer og hvordan fremme denne. Det er et faktum at over 80 % av norske ett- og toåringer er i barnehage (SSB, 2017). Denne andelen har vært relativt stabil de siste årene og innebærer at det er et svært viktig samfunnsansvar å sørge for at disse barna får et barnehagetilbud som er tilpasset dem og deres behov. Små barn trenger noe annet i barnehagen enn det eldre barn gjør, og de er i større grad prisgitt de rammebetingelsene som voksne gir dem. Små barns behov må gjenspeiles både i styringsdokumenter og i barnehagehverdagen. Det hviler et stort ansvar både på barnehageeiere og politikere for å sørge for gode rammevilkår for barnehagene slik at god barnehagekvalitet blir mulig, og på ansatte for å gi små barn gode dager i barnehagen.

Personalet er barnehagens viktigste ressurs, og mye av boken handler om temaer knyttet til samspillet mellom personal og barn. Når små barn er i barnehagen, er det personalet som er deres omsorgspersoner. For de yngste barnehagebarna er godt samspill det aller viktigste, og jeg håper boken kan inspirere personalgrupper til å reflektere over samspillskvaliteten på egen avdeling. Små barn deler tiden i ukedagene mellom hjem og barnehage, og de trenger derfor at det er helhet og sammenheng mellom disse to arenaene. Personalet og foreldrene må sammen gi små barn den omsorgen og stimuleringen de trenger, og de bør koordinere seg til hverandre. Foreldrene er alltid de viktigste personene i barnas liv, selv når barna tilbringer mange timer hver dag i barnehagen. Å etablere et godt samarbeid med foreldrene, er av uvurderlig betydning for barnets trivsel og hvordan det fungerer i barnehagen. Som et supplement til Liten i barnehagen, har jeg nå også laget en liten bok til foreldre som heter Liten begynner i barnehagen. Forhåpentlig kan disse to bøkene bidra til gode dialoger mellom foreldre og personal om hvordan de sammen kan støtte små barns trivsel og utvikling, og få hjem og barnehage til å danne en positiv helhet rundt barna.

Som i de foregående utgavene, bruker jeg sitater og eksempler fra en intervjustudie av personal og foreldre som jeg og min kollega Anne Mari Undheim gjennomførte for noen år siden. Flere barnehager har bidratt med praksiseksempler i denne boken, tusen takk for at jeg har fått bruke disse! Tusen takk også til Anne Synnøve Brenne som har gitt gode tilbakemeldinger på manus. En særlig takk til Inger Johanne Holth i Cappelen Damm som har vært engasjert, støttende og tålmodig gjennom denne revisjonsprosessen.

Boken er delt inn i tre deler. Første del beskriver kunnskap om barns tidlige utvikling, andre del omhandler forskning på barnehagekvalitet og effekter av at små barn er i barnehagen, mens tredje del har fokus på barnehagens praksis i arbeidet med de yngste barna. I bokens siste del er det særlig lagt vekt på foreldresamarbeid, tilvenning, relasjoner og samspill mellom personal og barn i hverdagen.

Boken handler i hovedsak om barn som er rundt ett og to år gamle, og begrepene toddlere, «små barn» og «de yngste barna i barnehagen» brukes om hverandre i teksten. Ordet «avdeling» brukes for enkelthets skyld om barnehagens avdelinger og grupper.

DEL 1
SENTRALE TEMAER I TIDLIG UTVIKLING

Bokens del 1 har til hensikt å vise hvor viktig de første leveårene er. Transaksjonsmodellen beskrives som en overordnet modell for å forstå barns utvikling. Den viser hvordan ulike faktorer på ulike områder i barns liv virker gjensidig på hverandre over tid. Nyere forskning har vist at hjernens tidlige utvikling i stor grad påvirkes av barnets erfaringer og miljø, og dette blir kort beskrevet her. Emosjonell utvikling og tilknytning er viet relativt mye plass da dette er utviklingsområder som er særlig viktig de første årene, blant annet fordi de danner et grunnlag for utvikling også på andre områder. Videre beskrives sosial, språklig –og motorisk utvikling, samt læring i denne delen av boken.








Tidlig utvikling

Det er ingen tvil om at det er foreldrene som er barnas viktigste omsorgspersoner. Men for små barn som går i barnehagen, vil også de barnehageansatte ha svært stor betydning. Når barna er i barnehagen, er det personalet som er deres omsorgspersoner. De barnehageansatte blir «de signifikante andre» for barna, noe som innebærer et stort ansvar for at hvert lille barn får dekket sitt behov og har det bra i barnehagen. Aldri har så mange barn tilbrakt så mange timer i barnehagene som nå og aldri har barnehagene vært så viktige for barns trivsel og utvikling.


Barnehagealderens store betydning

Barnehagealder er en viktig periode i livet. Barn påvirkes spesielt mye av sine omgivelser i disse årene, derfor vil barns erfaringer i barnehagen bety mye. Hvordan barn har det og hva barn opplever i de første leveårene, er først og fremst knyttet til hvordan de fungerer her og nå, men erfaringene betyr også mye for deres utvikling på sikt. Tidlige samspillserfaringer med nære voksne er både viktig i seg selv og de danner basis for senere utvikling og fungering på alle utviklingsområder (National Scientific Council on the Developing Child, 2007). De fleste barn begynner i barnehagen mens den emosjonelle utviklingen er særlig sentral, nemlig i 1–2 års alder. De to første leveårene har barn et stort behov for å bli kjent med og få hjelp til å regulere sine ulike følelser. Den emosjonelle utviklingen har nær sammenheng med utvikling på andre områder, for eksempel sosial utvikling og læring. Små barn må først og fremst føle trygghet i samspill med voksne som tar deres følelser på alvor. Rundt toårsalderen vil barnet ha behov for i stadig større grad å teste ut sin selvstendighet og autonomi, men trenger fortsatt mye følelsesmessig og fysisk nærhet til omsorgspersonene, slik at disse raskt kan gi tilpasset hjelp og støtte ved behov (Thomason og LaParo, 2009). Barns psykiske og fysiske utvikling, samt atferd og læring har felles tidlige røtter, nemlig det nære, gjensidige og stimulerende samspillet mellom barnet og omsorgspersonene. Det danner en grunnmur som all utvikling bygger på.

Også økonomene har blitt opptatt av den tidige utviklingen og betydningen av denne. James Hackman, som har nobelpris i økonomi, og hans kollegaer har undersøkt hvor mye samfunnet får igjen for å investere i tiltak rettet mot ulike aldersgrupper. Basert på sine funn har de laget det som kalles Heckmans kurve som viser at det er aller mest økonomisk lønnsomt for et samfunn å investere i tiltak rettet mot de yngste barna (Knudsen, Heckman, Cameron og Shonkoff, 2006). Til yngre barna er, til mer får samfunnet igjen for hver krone som investeres. Det har sammenheng med at barns hjerne er mest påvirkbar i barnehagealder og at eventuelle vansker ikke har rukket å vare lenge og derfor ikke blitt fastlåste. Det er relativt lett å fremme endringer i de første leveårene, og disse endringene legger til rette for en videre positiv utvikling. Forhold som bidrar til at flest mulig små barn får en positiv start i livet, er derfor av stor betydning både for barnets livskvalitet og for samfunnet. I dette perspektivet vil gode barnehager for de yngste barna kunne fungere som et viktig universalforebyggende tiltak i seg selv, i tillegg til at de bidrar til at barna har det bra her og nå.


Tidlig utvikling


	Barnehagealder er en spesielt viktig periode i livet


	Tidlig utvikling danner et grunnlag for senere utvikling på alle områder


	Tiltak tidlig i livet har best effekt og gir størst samfunnsøkonomisk gevinst














Transaksjonsmodellen

Transaksjonsmodellen benyttes i dag ofte som en modell for å forstå barns utvikling. Den er utviklet av Sameroff (2000) og har som intensjon å forklare de komplekse prosessene som fører til positiv eller negativ utvikling gjennom et livsløp. Transaksjonsmodellen beskriver hvordan utviklingsprosessen best forstås som et gjensidig, komplekst og dynamisk samspill mellom kjennetegn ved barnet og barnets miljø over tid. Biologiske, psykologiske, sosiale og kulturelle faktorer virker hele tiden sammen i utviklingsprosessen (Broberg, Almqvist, og Tjus, 2006). Biologisk modning spiller en viktig rolle i den tidlige utviklingen, mens kvaliteter ved miljøet vil få en større og større rolle etter hvert som barnet blir eldre (Smith, 2010).

Transaksjon betyr utveksling der minst to parter både gir og tar (Broberg, Almqvist, og Tjus, 2006). Det betyr at barnet også ses på som en aktiv bidragsyter i sitt samspill med omgivelsene (Shonkoff, 2010). Utvekslinger mellom barn og miljø på ett tidspunkt har konsekvenser for hvilke utveks-linger som blir mulige på et annet tidspunkt. På denne måten veves barnets utviklingsprosess i nåtid og fremtid sammen. Barnet har ved fødselen sitt genetiske utgangspunkt, men hvilket uttrykk og hvilken betydning dette får i praksis, vil for en stor del være et resultat av gjensidige påvirkninger mellom barnet og mange ulike miljøfaktorer i tiden som kommer (Shonkoff, 2010). Både barnet og miljøet vil være i kontinuerlig forandring og regulere seg til hverandre. For ulike barn vil miljøets påvirkninger virke ulikt fordi barn er forskjellige. Det betyr at også det å være i barnehagen vil virke ulikt på ulike barn (Phillips og Lowenstein, 2011).

I barnehagen vil det ha foregått en transaksjon mellom barn og en voksen når den voksne behandler barn ut fra hvert enkelt barns forutsetninger. Da har omsorgspersonen latt seg påvirke av barnet og tilpasser deretter sin respons til akkurat dette barnet (Smith og Ulvund, 1999). Det som er viktig å understreke i denne sammenhengen, er at selv om barn påvirker den voksne med sin væremåte og sine behov, er det alltid et voksenansvar å sørge for at samspillet utvikler seg positivt, og at barnets behov blir møtt. Maktforholdet mellom barn og voksne er per definisjon asymmetrisk, og uansett hvor vanskelig det eventuelt oppleves å være i samspill med barnet, er det den voksne som må jobbe med seg selv og sikre kvaliteten på samspillet basert på nettopp dette barnets behov. Det er alltid den voksne som skal tilpasse seg barnets behov, ikke motsatt.

Fordi transaksjonsmodellen tar opp i seg tidsdimensjonen i barns utvikling, er diskontinuitet eller endring i utviklingsprosessen også et sentralt element. Det betyr at barns utvikling kan endre kurs flere ganger i løpet av livet og det er derfor vanskelig å forutsi hvordan et barn vil utvikle seg ut fra hvordan barnet fungerer på ett gitt tidspunkt. Det er store muligheter for at utviklingsprosessen på ett eller flere tidspunkt vil endres som følge av hendelser knyttet til barnet selv eller miljøet rundt. For eksempel kan det at barnet utvikler en alvorlig sykdom eller rammes av en ulykke, totalt forandre utviklingen i en mer negativ retning. Positive endringer kan skje i form av at det blir iverksatt et virksomt tiltak rundt et barn som har det vanskelig. Dette tiltaket kan snu en negativ utvikling i mer positiv retning, noe som kan gjøre hele forskjellen i et barns liv. Forhold som ikke fungerer på ett gitt tidspunkt kan av ulike årsaker reorganiseres og fungere bedre på et senere tidspunkt. Et barn som har hatt en negativ utvikling, kan få et mer positivt utviklingsløp som følge av positive hendelser i miljøet, for eksempel at det får en barnehageplass og får anledning til å inngå i positive relasjoner til barn og voksne. Eller et barn som har levd med omsorgssvikt og på grunn av det fungerer dårlig sammenlignet med andre barn på samme alder, vil kunne vise et utviklingshopp etter å ha fått gode, omsorgsfulle og stimulerende fosterforeldre. Et barn som er stille og tilbaketrukket i barnehagen kan «blomstre» i møtet med en ny kontaktperson som ser barnets utrygghet og greier å etablere en nær relasjon til barnet. Det at barns utvikling kan være diskontinuerlig, er en viktig forutsetning for at barn som har hatt dårlige utviklingsbetingelser, kan dra nytte av positive hendelser i livet sitt og med det komme over i et bedre utviklingsløp. Å begynne i barnehage kan være en slik positiv hendelse i et barns liv, særlig hvis barnets behov ikke blir dekket hjemme. Men det er også verdt å nevne at når barnehagen ikke fungerer godt for barnet, kan den bli en negativ faktor i utviklingsprosessen.

Transaksjonsmodellen tar også opp i seg Bronfenbrenners utviklingsøkologiske modell (Bronfenbrenner, 1992). Denne modellen beskriver hvordan ulike nivåer i barnets utviklingsmiljø bidrar til å påvirke barnet både direkte og indirekte. Barnets utvikling foregår på ulike arenaer, for eksempel både hjemme og i barnehagen, og barnets fungering og utvikling vil ifølge Bronfenbrenners modell fremmes av at det er et godt samarbeid mellom de ulike utviklingsarenaene. Modellen består av 4 systemer: mikro-, meso-, exo- og makrosystemet.

Mikrosystemet beskriver de relasjonene der barnet selv inngår. Både hjemmet og barnehagen er mikrosystemer. Hvert mikrosystem vil kunne tilføre utviklingsprosessen noe unikt i tillegg til det som skjer i andre slike systemer. Mesosystemet beskriver forbindelsen mellom to eller flere mikrosystemer, for eksempel samarbeidet mellom hjem og barnehage. Et godt fungerende mesosystem kan i seg selv virke positivt på barnet. For eksempel kan et positivt samarbeid mellom personal og foreldre fremme barnets trivsel i barnehagen. Exosystemet er kontekster hvor barnet selv ikke inngår, men som kan ha indirekte effekter på barnet. For eksempel vil et barn indirekte kunne påvirkes av at faren ikke har det bra på jobben, fordi dette fører til at han får mindre positiv energi å kanalisere inn i samspillet med barnet. Det kan også føre til spenninger i forholdet mellom foreldrene, noe som vil virke inn på barnets hverdag hjemme. I slike tilfeller vil tiltak rettet mot farens arbeidssituasjon eller forholdet mellom foreldrene indirekte kunne bidra til at situasjonen blir bedre for barnet. Makrosystemet er faktorer på kulturelt og samfunnsmessig nivå. Samfunnets syn på barneoppdragelse, fattigdom, ordninger med hensyn til svangerskapspermisjon, utbygging av barnehager og så videre, er eksempel på slike faktorer som får betydning for barnet. Når de fleste ettåringer nå er i barnehage, er det et resultat av politiske beslutninger som får store følger for barnas hverdag og oppvekst.

Disse modellene viser at det aldri er en enkelt årsak til at noen barn utvikler problemer, det er alltid flere forhold som virker sammen. Det betyr for eksempel at tiltak ikke nødvendigvis bør settes i verk direkte rettet mot barnet, selv om det viser symptomer på en skjevutvikling. Det er viktig å prøve og forstå hva det er som gjør at barnet begynner å vise en negativ utvikling og hvilke ulike forhold kan være med å forklare disse. Er det noe med foreldrenes situasjon eller forhold i barnehagen som kan ha betydning? En helhetlig analyse og vurdering vil øke sjansen for at man velger tiltak som passer til det aktuelle barnet og dets livssituasjon.


Noen barn er mer påvirkbare

Ikke alle barn blir i like stor grad påvirket av det som skjer rundt dem, noen barn er mer påvirkbare enn andre. Noen barn har en medfødt sårbarhet, for eksempel som følge av en hjerneskade, et vanskelig temperament, ruspåvirkning i svangerskapet, for tidlig fødsel og så videre., Andre barn blir påført sårbarheter, for eksempel ved at de utsettes for omsorgssvikt eller krenkelser. Slike sårbarheter gjør at de i mindre grad enn andre barn vil tåle senere belastninger uten at dette får negative konsekvenser for utviklingen deres. Det ett barn tåler, vil ikke et annet barn tåle, nettopp fordi dette barnet er mer sårbart. Hvis sårbare barn får en god omsorg og opplever et utviklingsstøttende miljø, vil de få en positiv utvikling på tross av sin sårbarhet. Hvis de derimot opplever ulike former for belastninger og risikofaktorer i miljøet, vil det være større sannsynlighet for at disse barna, sammenlignet med andre barn, vil få en skjevutvikling (Borge, 2010).

Andre barn synes å ha en medfødt robusthet, som gjør at de kan tåle en del belastninger og likevel utvikle seg positivt (Smith, 2010). Dette er barn som er fleksible og sosiale, de har tydelige signaler og er derfor enkle å være i samspill med, og de har gjerne gode kognitive forutsetninger. Man antar at denne robustheten har en sterk genetisk komponent. Tidligere kalte man disse barna «løvetannbarn». I dag vet vi at selv om noen barn tåler større belastninger enn andre, er det ingen som tåler alt. Selv barn som i utgangspunktet er robuste, kan påføres sårbarhet, for eksempel som følge av dårlig omsorg fra foreldrenes side, og dermed bli mindre rustet til å takle senere belastninger. Barn kan også påføres sårbarhet gjennom negative erfaringer i barnehagen, for eksempel negative personal-barn-relasjoner eller mobbing. Når man er bekymret for et barns utvikling, må man derfor alltid ha en individuell tilnærming og undersøke kjennetegn både ved barnet selv og miljøet rundt for å prøve å forstå hvorfor barnet har det vanskelig.

Man har i de senere årene blitt mer oppmerksom på at noen barn synes å være mer mottakelige for påvirkninger fra miljøet enn andre. I stedet for sårbarhet snakker man nå i forhold til noen barn stadig oftere om påvirkbarhet. Dette har trolig med deres gener å gjøre, og barna synes å være mer påvirkbare enn andre både når det gjelder positive og negative miljøerfaringer (Belsky, 2005). De får mer negative effekter når de opplever belastninger sammenlignet med andre barn, men de får også større positive effekter når de eksponeres for beskyttende faktorer og positive forhold. De er rett og slett mer mottagelige for påvirkninger både positivt og negativt enn andre barn. Barn med et vanskelig temperament antas å være i denne gruppen. Studier har vist at hvis disse barna er i barnehager med dårlig kvalitet, er de i risiko for å utvikle et høyere nivå av atferdsvansker enn andre barn. Men hvis disse barna kommer i barnehager med høy kvalitet, har de lavere nivå av atferdsvansker enn barn generelt (Belsky og Pluess, 2009). Der man tidligere trodde at barn med et vanskelig temperament bare var sårbare, viser nye studier at disse barna også er de som kan utvikle seg aller mest positivt hvis omsorgsmiljøet er spesielt godt, Det er knyttet stor interesse til denne hypotesen om forskjellig påvirkbarhet hos barn, men det gjenstår mye forskning før vi fullt ut kan forstå dette fenomenet.



Risiko- og beskyttelsesfaktorer

I transaksjonsmodellen vil barns sårbarhet eller robusthet, risikofaktorer og beskyttelsesfaktorer være elementer som virker inn på samspillet mellom barn og miljø. Balansen mellom risiko- og beskyttelsesfaktorer i og rundt barn, vil kunne være med å påvirke om utviklingsprosessen blir positiv eller negativ.

Risikofaktorer er kjennetegn ved barnet selv eller miljøet rundt som øker sjansen for en negativ utvikling. Risikofaktorer vil kunne finnes på alle nivåer i utviklingsmiljøet, for eksempel hos barnet, i familien, barnehagen, nærmiljøet og samfunnet. Vanlige risikofaktorer som har dokumentert sammenheng med en negativ utvikling når man studerer store grupper av barn, er for eksempel disse (Shanahan, Copeland, Costello, og Angold, 2008):


	Fysiske, somatiske eller psykologiske betingede egenskaper ved barnet (medfødt eller ervervet sårbarhet)


	Belastende familieforhold, for eksempel negativt samspill mellom foreldre og barn, desorganisert tilknytning, negativ eller inkonsekvent oppdragelsesstil, psykisk eller alvorlig fysisk sykdom hos forelder, vansker i parforholdet, familievold, økonomiske vansker, boligproblemer, lavt utdanningsnivå, arbeidsledighet, rus eller kriminalitet


	Negative erfaringer i barnehagen, for eksempel negative personal-barn-relasjoner, negative jevnalder-relasjoner, lite stimulering


	Ytre rammefaktorer som lite støttende nettverk, utrygt nærmiljø, fattigdom eller andre belastende samfunnsforhold




Effekten av risikofaktorer må alltid forstås og undersøkes individuelt for hvert enkelt barn. Selv om risikofaktorer viser sammenheng med en negativ utvikling når man studerer store grupper med barn, behøver ikke denne sammenhengen gjelde på individnivå. At det finnes risikofaktorer i et barns liv, bør føre til at man undersøker om de påvirker negativt det barnet det gjelder. Noen barn har medfødte eller påførte sårbarheter og tåler i mindre grad å bli utsatt for risikofaktorer enn andre barn. Videre er det slik at jo flere risikofaktorer som avdekkes rundt et barn, desto mer øker risikoen for skjevutvikling (Evans, Li, og Whipple, 2013). Dessverre er det en tendens til at det hoper seg opp risikofaktorer rundt enkelte barn og familier. Hvis barnet over tid påføres stadig flere risikofaktorer, oppstår det man kaller kumulativ risiko, og på et tidspunkt blir mengden av belastninger gjerne så stor at det får negative følger for utviklingen. Studier har vist at de fleste barn tåler å leve med noen få risikofaktorer uten at det øker faren for en negativ utvikling i særlig grad. Men er det flere enn sju–åtte risikofaktorer, øker faren for et negativt utviklingsløp (Moffitt, Avshalom, Harrington, og Milne, 2002).

Beskyttelsesfaktorer handler om dynamiske systemer i og rundt barnet som fører til en positiv utvikling på tross av at barnet utsettes for risiko. Disse faktorene forstyrrer sammenhengen mellom risikofaktorer og en negativ utvikling og fremmer barnets motstandskraft (resilience). De fungerer som en buffer som gjør at barnet kan tåle vansker og motgang. Vanlige beskyttelsesfaktorer vil ofte være disse (Masten, 2007; Rutter, 2013):


	Positive kjennetegn ved barnet selv, som positivt temperament, sosial kompetanse, gode problemløsningsferdigheter og optimistisk holdning


	Positivt samspill mellom foreldre og barn (blant annet trygg tilknytning)


	Støttende og rimelig stabil relasjon til minst en voksen utenfor hjemmet; dette kan være en ansatt i barnehagen


	God trivsel i barnehagen


	Støttende nettverk


	God hjelp til familien




Forskning viser at ingen barn tåler å leve med store belastninger i utviklingsmiljøet sitt over tid, dette gjelder også for robuste barn (Masten, 2007). Barn som utsettes for mange risikofaktorer, trenger både å få redusert graden av risiko og å få etablert flere beskyttelsesfaktorer i livet sitt. Det er viktig å bygge opp beskyttelsesfaktorer i og rundt barn, for eksempel ved å legge vekt på å utvikle den sosiale kompetansen deres, fremme et positivt selvbilde, gi dem mestringsopplevelser og etablere nære og positive relasjoner til dem. Her kan barnehagen gjøre mye for å fremme robusthet og motstandskraft hos barn. Men det er også viktig at alle som jobber med barn, tar ansvar for å vurdere om graden av risiko rundt enkeltbarn er for stor, og for eksempel melde fra til barnevernet når det er grunnlag for mistanke om omsorgssvikt. Noen ganger vil det å redusere risiko rundt et barn handle om å sette i verk tiltak overfor foreldrene, for eksempel rettet mot deres oppdragelsespraksis, dårlige økonomi, psykiske helse eller arbeidssituasjon. Noen ganger kan ikke foreldrene fortsette å ha omsorgen for barnet, fordi belastningen på barnet blir for stor. I slike tilfeller kreves det tverrfaglig samarbeid der flere faggrupper jobber sammen rundt barn og familie. Hver eneste risikofaktor som blir redusert, vil hjelpe, særlig for barn som er utsatt for en opphoping av risikofaktorer (Appleyard, Egeland, van Dulmen, og Sroufe, 2005). Og hver beskyttende faktor man greier å fremme, vil bidra positivt for barnet.

Når man jobber med risikoutsatte barn, bør man være bevisst på hvilken effekt man ønsker av de tiltakene som settes i verk. Er det risiko som skal reduseres eller fjernes, er det beskyttelse som skal tilføres i barnets liv, eller må det rettes oppmerksomhet mot begge deler? Barnehagen vil i seg selv kunne være en beskyttelsesfaktor for eksempel for barn som utsettes for risikofaktorer knyttet til hjemmet. Men dette skjer bare dersom barnehagekvaliteten er god (Burchinal, Vernon-Feagans, Vitiello, Greenberg, og Family Life Project Key Investigators, 2014). Derfor er det viktig å ha en generell god kvalitet på det ordinære barnehagetilbudet, i tillegg til at det vil være nødvendig å sikre enkelte barn en god oppfølging som er særlig tilpasset dem. Noen barn må ha et skreddersydd utviklingsmiljø i barnehagen for at det totale utviklingsmiljøet deres skal bli godt nok. I tillegg vil det ofte være nødvendig at barnehagen eller andre jobber med foreldrene for å heve kvaliteten på omsorgsmiljøet i hjemmet.



Resiliens

Begrepet resiliens benyttes for å beskrive barn som klarer seg bra og utvikler seg normalt til tross for at de har opplevd store belastninger (Masten, 2007; Rutter, 2013). Det er mulig å være resilient i forhold til en type belastning, men ikke mot andre. Resiliens fremmes i samspillet mellom individ og miljø. Beskyttende faktorer som sosial kompetanse, evne til å etablere nære relasjoner og tilgang på hjelp fra et støtteapparat bidrar til å fremme resiliens hos barn. Gode relasjoner synes å være den faktoren som betyr aller mest for resiliens. Ved at barnehagen systematisk jobber for å fremme gode personal-barn relasjoner og barn-barn relasjoner, vil man kunne sørge for at barn står bedre rustet til å takle eventuelle vanskelige livshendelser og til at de kommer seg raskere etter at de har opplevd større belastninger,


Transaksjonsmodellen


	Barns utvikling foregår som gjensidige utvekslinger mellom barnet og miljøet over tid


	Noen barn synes å være mer påvirkbare enn andre, både positivt og negativt


	Beskyttelsesfaktorer kan demme opp for effekten av risikofaktorer


	Barnehagen har store muligheter til å fremme beskyttende faktorer i og rundt barn

